
Text rozhodnutia
Súd: Krajský súd Bratislava Spisová značka: 2Z32Cb/238/1995 Identifikačné číslo súdneho spisu: 1095899191 Dátum vydania rozhodnutia: 16. 10. 2013 Meno a priezvisko sudcu, VSÚ: JUDr. Jarmila Glončáková ECLI: ECLI:SK:KSBA:2013:1095899191.3 Uznesenie Krajský súd v Bratislave v právnej veci žalobcu v 1. rade: SLOVITA spol. s r. o., IČO 17 325 889, Priemyselná 5, Nové Mesto nad Váhom, zast. JUDr. P. Kubíčkom, advokátom a žalobcu v 2. rade: Kameňolomy, s. r. o., IČO 34 121 358, Priemyselná 5, Nové Mesto nad Váhom, zast. JUDr. P. Kubíčkom, advokátom proti žalovanému: G.. X. I., spoločník a prokurista LOM CEMENTÁREŇ VÁPENKA, WERK 7, spol. s r. o., Čachtická 7, Nové Mesto nad Váhom o určenie neplatnosti zmluvy o prevode obchodného podielu a určenie vlastníctva obchodného podielu na spoločnosti LOM CEMENTÁREŇ VÁPENKA, WERK 7, spol. s r. o., Nové Mesto nad Váhom takto r o z h o d o l : Súd konanie zastavuje. Žiaden z účastníkov nemá právo na náhradu trov konania. o d ô v o d n e n i e : Žalobca si žalobou došlou dňa 01. 06. 1995 uplatnil právo na určenie vlastníctva obchodného podielu na spoločnosti LOM CEMENTÁREŇ, WERK 7, spol. s r. o., Nové Mesto nad Váhom a určenie neplatnosti zmluvy o prevode obchodného podielu. Súd má za preukázané, že v priebehu konania zomrel dňa 30. 11. 2000 žalovaný. Podľa výpisu z Obchodného registra Okresného súdu Trenčín, odd. Sro, vložka č. 1442/R o zápise SLOVITA, spol. s r. o., v likvidácii, IČO 17 325 889 súd zistil, že žalobca v 1. rade bol ku dňu 15. 01. 2011 vymazaný z obchodného registra, bez právneho nástupcu. Podľa výpisu z Obchodného registra Okresného súdu Trenčín, odd. Sro, vložka č. 873/5 o zápise LOM CEMENTÁREŇ VÁPENKA, WERK 7, spol. s r. o., v konkurze, IČO 31 423 761 súd zistil, že uvedená obchodná spoločnosť bola zrušená od 07. 05. 2013 z dôvodu, že tu nie sú predpoklady pre konkurz, keď nezostali ďalšie finančné prostriedky na vedenie konkurzu. Žalobca v 2. rade podaním zo dňa 04. 10. 2013 zobral žalobu späť. Podľa ust. § 96 ods. 1 OSP navrhovateľ môže vziať za konania späť návrh na jeho začatie, a to sčasti alebo celkom. Ak je návrh vzatý späť celkom, súd konanie zastaví. Ak je návrh vzatý späť sčasti, súd konanie v tejto časti zastaví. Podľa ust. § 96 ods. 2 OSP súd konanie nezastaví, ak odporca so späťvzatím návrhu z vážnych dôvodov nesúhlasí, v takom prípade súd po právoplatnosti uznesenia pokračuje v konaní. Súd vychádzajúc z vyššie uvedených výpisov z Obchodného registra Okresného súdu v Trenčíne, najmä však z podania žalobcu v 2. rade zo dňa 04. 10. 2013, rozhodol v súlade s ust. § 96 ods. 1 OSP konanie zastaviť. Výrok o náhrade trov konania sa zakladá na ust. § 146 ods. 1 písm. c/ OSP. Žiaden z účastníkov nemá právo na náhradu trov konania. Vychádzajúc zo skutočnosti, že v priebehu konania došlo k úmrtiu žalovaného, a k výmazu žalobcu v 1. rade súd rozhodol tak, že náhradu trov konania nepriznal žiadnemu z účastníkov konania. Rozhodnutie bolo prijaté v pomere 3:0. Poučenie: Proti tomuto uzneseniu je možné podať odvolanie do 15 dní odo dňa doručenia uznesenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3 OSP/ uviesť, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie je potrebné odôvodniť podľa ust. § 205 ods. 2 OSP.

